
RAPORT 
asupra proiectului de  Lege pentru modificarea şi completarea Legii  nr.321/2009 privind comercializarea produselor alimentare
În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată, spre dezbatere, în fond cu proiectul de Lege pentru modificarea şi completarea Legii nr.321/2009 privind comercializarea produselor alimentare transmisă cu adresa nr.PLx. 737 din 5 decembrie 2011 şi înregistrată sub nr.24/701/08.12.2011.
La întocmirea raportului, Comisia a avut în vedere avizul favorabil al Consiliului Legislativ nr. 651 din 14 iunie 2011 precum şi cel favorabil al Comisiei juridice, de disciplină şi imunităţi.
Proiectul de Lege are ca obiect de reglementare: completarea Legii nr. 321/2009 privind comercializarea produselor alimentare, cu modificările şi completările ulterioare, în sensul interzicerii, după cum rezultă din expunerea de motive, a comercializării produselor alimentare cu termen de valabilitate expirat şi a sancţionării mai aspre a nerespectării acestor obligaţii, care ar pune în pericol sănătatea populaţiei
Proiectul de Lege a fost adoptat  de Senat în şedinţa din 28 noiembrie 2011.
La dezbaterea proiectului de  Lege a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat, domnul Barna Tanczos, secretar de stat în Ministerul Agriculturii şi Dezvoltării Rurale. 
La lucrările comisiei, din data de 23 februarie 2012, au fost prezenţi 26 de deputaţi, din totalul de 28 de membri ai comisiei.

În urma dezbaterilor, Comisia pentru agricultură, silvicultură, industrie alimentară şi servicii specifice a hotărât, cu majoritate de voturi ( 16 voturi pentru respingere şi un vot împotrivă), respingerea proiectului de Lege, din următorul motiv:
·  Pentru a evita legiferarea paralelă:Legea nr. 12/1990, Ordonanţa Guvernului nr. 21/1992, Hotărârea Guvernului nr. 831/2004 cuprind prevederile din textul proiectului de lege
În raport de obiectul şi conţinutul reglementării, proiectul de Lege,  face parte din categoria legilor ordinare.
Propunerea legislativă, conform dispoziţiilor art. 75 alin. 1 din Constituţia României, republicată şi ale art. 92 alin. 9, pct.1 din Regulamentul Camerei Deputaţilor republicat este de competenţa decizională a Camerei Deputaţilor.

                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                            
PREŞEDINTE,                                                             SECRETAR, 
Dr.Atilla Béla László KELEMEN
                         Marian AVRAM

                   
Întocmit:  Consilier dr.  Gabriela Ciurea

